  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Краскогорскысь Совето Союзлэн Героез Н. И. Огородников нимо гимназиез рос-прос тупатъянлэсь кыкетӥ люкетсэ кутскизы. Ужъёсты «Модернизация школьных систем образования» федерал программая быдэсто. Со сярысь элькун тӧролэн но кивалтэтлэн пресс-службазы ивортӥз. Дышетскон юртлэсь инъетсэ, шор корказьзэ, эвакуационной потонъёсты тупатозы, коридор но тубат выжъёсты, тылпу потон сярысь ивортӥсь сӧзнэтэз воштозы. Озьы ик фойеез, шутэтскон висъетъёсты но почки классъёслэсь кабинетъёссэс выльдыны малпало. Дышетсконниез тупатъянлы 12 миллионлэсь трос манет висъямын. Программа улсын школае выль мебель басьтозы, дышетӥсьёслэсь ужан интыоссэс радъялозы, классной доскаосты, компьютеръёсты, лыдӟиськонниысь тӥрлыкъёсты, фойеын но коридоръёсы пӧртэм зонаос лэсьтыны арбериосты выльдозы. Со понна эшшо 2 миллион 600 сюрс манет висъямын. Ужъёс «Гимназия – территория эксперимента» учкетъя (концепция) быдэстӥсько. Быдэсак тупатъян улсын физика, химия, биология кабинетъёсын лаборантской висъетъёс, дышетскисьёслэн аскивалтэтсыя центр но школа музей радъямын луоз. Тодэ вайытом, 2023-тӥ арын «Модернизация школьных систем образования» программая Удмуртиысь 23 дышетсконниез тыпатъялозы: Ижкарысь, Можгаысь, Глазкарысь, Сарапулысь, Алнаш, Красногорск, Сюмси, Эгра, Ува, Глазов, Балезино, Кез, Яр но Сьӧлта ёросъёсысь школаосты. 2024-тӥ арын программа азьланьтӥськоз но тупатъян ужъёс тямыс дышетсконниосын ортчозы, 2025-тӥ арын – кык. Тегъёс: тупатъянужъёс школаос Красногорск Удмуртия  